**Revolution Renaissance** oli monikansallinen metalliyhtye, jonka kitaristi Timo Tolkki perusti erottuaan Stratovariuksesta vuonna 2008.

Historia
--------

Tolkki kertoi Revolution Renaissancen perustamisesta 29. helmikuuta 2008 tehdyssä haastattelussa, joka julkaistiin 19. maaliskuuta 2008 ilmestyneessä *Soundi*-lehdessä. Stratovariuksen tulevaisuudesta Tolkki pysyi vaitonaisena kunnes 2. huhtikuuta hän tiedotti verkkosivustollaan yhtyeen hajoamisesta, vedoten ristiriitoihin useiden yhtyeen jäsenten välillä. Runsasta kuukautta myöhemmin julkaisemassaan vastineessa muut jäsenet ilmoittivat kuitenkin jatkavansa yhtyeen toimintaa ilman Tolkkia.

Revolution Renaissancen esikoisalbumi *New Era* julkaistiin italialaisen Frontiers Recordsin kautta 6. kesäkuuta 2008. Albumi sisältää Tolkin alun perin Stratovariuksen uudelle albumille säveltämiä kappaleita ja se on hänen mukaansa paluu Stratovariuksen menestysalbumien *Episode* (1996) ja *Visions* (1997) tyyliin. Ennen välirikkoa Stratovarius äänitti demoversion *New Erasta* ja esitti vuoden 2007 Wacken Open Airissa livenä kappaleen "Last Night on Earth".

Tolkin ohella *New Eralla* esiintyivät sessiomuusikkoina laulajat Michael Kiske, Tobias Sammet ja Pasi Rantanen, rumpali Mirka Rantanen, basisti Pasi Heikkilä ja kosketinsoittaja Joonas Puolakka. Albumin ilmestymisen jälkeen Tolkki kokosi uuden vakituisen kokoonpanon tulevia julkaisuja ja live-esiintymisiä varten.

Revolution Renaissance avasi lokakuussa 2008 verkkosivuston, jossa on materiaalia syyskuussa alkaneista demoäänityksistä. Uuden musiikin lisäksi yhtye äänitti muutamia *New Era* -albumin ja Stratovariuksen kappaleita.

Revolution Renaissancen toinen albumi, *Age of Aquarius* julkaistiin maaliskuussa 2009. Lokakuussa 2009 Timo Tolkki ilmoitti kosketinsoittaja Mike Khalilovin ja basisti Justin Biggsin eronneen yhtyeestä.  Uudeksi basistiksi ilmoitettiin ruotsalainen Magnus Rosén, joka on tuttu power metal -yhtye HammerFallista. 
Heinäkuussa 2010 Timo Tolkki ilmoitti yhtyeen hajonneen henkilökohtaisten ongelmiensa, promoottorien mielenkiinnon puutteen ja musiikkiteollisuuden tilan takia. Yhtyeen viimeinen albumi *Trinity* julkaistiin 27. syyskuuta 2010.

Kokoonpano
----------

### Viimeinen kokoonpano

* Timo Tolkki – kitara
* Bruno Agra – rummut
* Gus Monsanto – laulu
* Magnus Rosén – bassokitara
* Bob Katsionis – kosketinsoitin

### Entiset jäsenet

* Justin Biggs – bassokitara
* Mike Khalilov – kosketinsoitin

Diskografia
-----------

* *New Era*  (2008, Frontiers Records)
* *Age of Aquarius*  (2009, Scarlet Records)
* *Trinity*  (2010, Napalm Records)

Lähteet
-------

1. ↑  Silas, Petri: "Minä en aio olla lavalla 50-vuotiaana nahkahousut jalassa".  *Soundi*, 19.3.2008, s. 25. Helsinki:  A-lehdet Oy. Artikkelin verkkoversio.
2. ↑  Stratovarius break-up *Official Homepage of Timo Tolkki*.  2.4.2008.  Arkistoitu. Viitattu 19.4.2008.
3. ↑  Tolkki’s main motivation was greed *Official Stratovarius website*.  7.5.2008.  Arkistoitu 9.5.2008. Viitattu 8.5.2008.
4. 1 2  Revolution Renaissance *Frontiers Records*.  14.4.2008. Viitattu 19.4.2008.
5. ↑  Stratovarius – Last Night on Earth (WOA 2007) *YouTube*.  4.8.2007. Viitattu 19.4.2008.
6. ↑  Mission Revolution Renaissance *V2.fi*.  17.07.2008. Viitattu 5.8.2008.
7. ↑  Timo Tolkki: Revolution Renaissance & Dreamspace update *blogs.myspace.com*. MySpace. Viitattu 9.10.2009. (englanniksi)
8. ↑  Kaunisto, J.A.: Timo Tolkki jakeli potkua Nightwish-tyyliin *V2.fi*.  12.10.2009.  Arkistoitu 4.12.2022. Viitattu 24.08.2022.
9. ↑  REVOLUTION RENAISSANCE Joined By Bassist Magnus Rosén *BraveWords*.  02.11.2009.  Arkistoitu. Viitattu 23.08.2022. (englanniksi)
10. ↑  TIMO TOLKKI Puts REVOLUTION RENAISSANCE To Rest *Blabbermouth*.  28.07.2010.  Arkistoitu 22.8.2022. Viitattu 23.08.2022. (englanniksi)
11. ↑  Revolution Renaissance - Trinity Album Reviews, Songs & More *AllMusic*.  Arkistoitu 22.8.2022. Viitattu 23.08.2022. (englanniksi)

Aiheesta muualla
----------------

* Revolution Renaissancen sivusto (Arkistoitu – Internet Archive) (englanniksi)
* Revolution Renaissance Myspacessa (englanniksi)